### | | | | --- | --- | | | | | --- | | **Teknik- og Miljøudvalget** 6. februar 2020 Sagsnr. 710-2017-2124 Dok.nr. 710-2020-2064 Sagsbehandler DPJOSC | | 89.                 Anlægsbevilling - Nyt idrætsanlæg i [adresse] - Åbent

###

|  |  |
| --- | --- |
| Tidl. politisk behandling | BY, 30.04.19, pkt. 69 |
| Forventet sagsgang | KF-U, TM-U, ØK, BY |
| Lovgrundlag | Lokalplan nr. 384 |

###

**SAGENS INDHOLD**

Byrådet skal i denne sag tage stilling til at frigive 2,5
mio. kr. med henblik på at igangsætte den videre proces for realisering af et
nyt idrætsanlæg i [adresse]. Anlægsforslaget indgår i det vedtagne budget for
2020-2023 med et samlet rådighedsbeløb på 42,2 mio. kr.

Bevillingen på 2,5 mio. kr. skal finansiere udgifterne til
planlægning og disponering af idrætsanlægget samt arkæologiske undersøgelser og
udgifter til tekniske forundersøgelser. I denne fase vil der blive udarbejdet
et dispositionsforslag, der beskriver det nærmere indhold af anlægget på det
ca. 12 hektar store område syd for [adresse]. Det gælder fx størrelsen på
klubhuset, antallet af fodbold- og tennisbaner og fx om der skal være en
kunstgræsbane mm. En endelig dispositionsplan forelægges Byrådet, når de
resterende anlægsmidler skal frigives.

Det nye idrætsanlæg indgår i Kommuneplan 2017-29, og
lokalplanen for området blev godkendt 30. april 2019. I forbindelse med
lokalplanvedtagelsen godkendte Byrådet, at der kan igangsættes en
ekspropriationsprocedure med henblik på erhvervelse af de lokalplanlagte matr.
nr. 97, 1b og 1c, såfremt der ikke kan opnås frivillige aftaler.

**VURDERING**

Der er i Budget 2020-23 afsat i
alt 42,2 mio. kr., svarende til model 2 i anlægsblok A-605 (vedlagt som bilag).
Model 2 foreslår 4 fodboldbaner, 1 vinterbane med lys, tennis- og
petanquebaner, et klubhus på 405 m2 og 100 p-pladser. I
budgetoverslaget er der indregnet udgifter til arealerhvervelse, arkæologiske
forundersøgelser, jord- og miljøundersøgelser, stiunderføring under [adresse],
regnvandsbassiner, rør- og ledningsomlægninger og interne veje- og stier.

Det er fortsat vurderingen, at
det ny idrætsområde forudsætter et anlæg svarende til det udpegede område i
lokalplanen. Planlægnings- og disponeringsfasen skal udpege, hvilke type baner,
der konkret er behov for i fremtiden, ligesom den skal udpege, hvor et klubhus
bedst placeres m.v. Det konkrete anlægsprojekt vil blive forelagt Byrådet til
endelig godkendelse.

Det bemærkes, at [adresse] (SGF) har
tilkendegivet, at de ønsker mulighed for, at en af de planlagte fodboldbaner
etableres som en kunstgræsbane. Konkret vil det i givet fald være vinterbanen
med lys, der konverteres til en kunstgræsbane.

Det forudsættes, at SGF i så fald tilvejebringer medfinansiering
på minimum 1 mio. kr., og at kunstgræsbanen etableres på samme vilkår og
betingelser for anlæg og finansiering som de eksisterende kunstgræsbaner i
Favrskov Kommune. Etablering af en kunstgræsbane vil betyde, at op til 3,5 mio.
kr. af det afsatte rådighedsbeløb skal reserveres til formålet i lighed med
beløb afsat til banerne i Hammel og Hadsten. Det forudsættes endvidere, at
projektets samlede økonomiske ramme overholdes, og at projektet kan realiseres
inden for de myndighedskrav, der er forbundet med projektet.

Efter vedtagelsen af Budget 2020-23 har Teknik og Miljø
indledt arbejdet med at erhverve den jord, som idrætsanlægget skal være på.
Sideløbende afventer Teknik og Miljø, at Planklagenævnet tager stilling til to
klager, dels over lokalplanen og dels over kommuneplanen. De indgivne klager
har ikke opsættende virkning, hvorfor processen med jorderhvervelsen fortsætter.
Hvis Teknik og Miljø konstaterer, at det ikke er muligt at indgå frivillige
aftaler, vil Favrskov Kommune indlede ekspropriationsproceduren.
Jorderhvervelsen og planlægnings- og disponeringsfasen vil forløbe samtidig, og
eventuelle udgifter til en ekspropriationsproces vil blive finansieret af de
afsatte rådighedsbeløb.

Der er indledt dialog med de berørte lodsejere omkring
arealerhvervelsen af de pågældende matrikler. Uanset om der bliver tale om
frivillige aftaler eller ekspropriationsbeslutninger, skal Byrådet træffe særskilt
afgørelse herom. Hvis det er muligt at indgå frivillige aftaler med lodsejerne,
er det forventningen at jorderhvervelsen kan ske i 2020. Hvis lodsejerne ikke
er interesseret i frivillige aftaler, igangsættes ekspropriationsprocedurer og
i dette tilfælde vurderes det, at processen kan strække sig til medio 2021
eller længere. Det usikre tidsestimat skyldes, at en lodsejer har mulighed for
at påklage en ekspropriationsbeslutning. En sådan klage vil have opsættende
virkning, og vil medføre, at Planklagenævnet skal behandle klagen, før
ekspropriationsprocessen kan afsluttes.

**INDDRAGELSE**

De lokale interessenter inddrages i planlægnings- og
disponeringsfasen.

**ØKONOMI**

Der er i Budget 2020-23 afsat et
rådighedsbeløb på 7,0 mio. kr. i 2020, 7,0 mio. kr. i 2021, 12,4 mio. kr. i
2022 og 15,8 mio. kr. i 2023 til etablering af det nye idrætsanlæg (anlægsblok
A-605).

Beløbet på 2,5 mio. kr. skal
bl.a. anvendes til at konkretisere indretningen og arealdisponeringen samt at
afholde udgifter til arkæologiske undersøgelser, jord- og miljøundersøgelser
samt eventuelle udgifter forbundet med en ekspropriationsproces.

**INDSTILLING**

Direktøren for Teknik og Miljø indstiller til Byrådet:

1.   At give en
anlægsbevilling på 2,5 mio. kr. i 2020 til den videre projektering af det nye
idrætsanlæg i [adresse] finansieret af det afsatte rådighedsbeløb.

**BESLUTNING**

**Bilag**

|  |  |
| --- | --- |
| A-605 - Nyt idrætsanlæg i [adresse] | 710-2020-2068 |